Sasha-Lee kry haar 11 A’sSasha-Lee Roestorff (Foto: Maroela Media) Sasha-Lee Roestorff, wat in Januarie verlede jaar álles in ŉ brand verloor het én boonop haar lewe lank al in stilte teen swaar omstandighede stry, het 11 onderskeidings in die matriekeindeksamen ingepalm. Maroela Media het vroeër verlede jaar berig Sasha-Lee van die Hoërskool Riebeeckrand in Randfontein het 11 onderskeidings in die matriek-rekordeksamen behaal én ŉ beurs verwerf om aan die Universiteit Stellenbosch te studeer. Sasha-Lee het in die matriekeindeksamen A’s vir al haar vakke behaal: Afrikaans, Engels, wiskunde, lewensvaardigheid, inligtingstegnologie, ekonomie, geografie, fisiese wetenskappe, lewenswetenskappe, besigheidstudies en rekeningkunde. Sasha-Lee getuig sy het al baie terugslae ervaar in haar lewe, veral in haar hoërskool loopbaan. 14 Januarie 2016 was ŉ vreeslike dag. ŉ Dag wat vir áltyd in haar geheue geëts sal bly. Sy het daardie dag met net haar skooltas en -klere in haar hand staan en kyk hoe ŉ verwoestende brand alles vernietig – elke besitting en enigiets wat ŉ mooi herinnering verewig het. Die brand het nie net haar blyplek verwoes nie: nou sou almal van haar weet, dat sy al vir jare haar swaarkry wegsteek. Sy het gegryp wat niemand van haar kan vat nie: haar toekoms. Sy was eers kwaad, sê sy. Kwaad, want dit was nie die eerste keer dat sy haar skooltas en -klere moes gryp en hardloop nie. Haar pa was ŉ “wrede man” en sy moes talle kere voor dié voorval ook sommer in die loop haar kosbaarste besittings gryp. Hy het hulle gereeld uit die huis gejaag. “Ek was al gewoond daaraan om te vlug. Dit was altyd my skooltas en -klere, sodat ek die volgende dag sommer net skool toe kon gaan. Daarom het ek nie eens gedink dit was vreemd om net te gryp en hardloop nie,” sê sy. “Ek het nie gedink ek sal die terugslag oorleef nie, maar deur die Here se genade en my wonderlike ondersteuningstelsel en my ma is ek deur my matriekjaar gedra. Alles wat ek bereik, is regtig net uit genade, want ek het nie altyd die gemak wat ander het nie. Ek sien terugslae as uitdagings en dit motiveer my net soveel meer om ‘n terugkoms te maak.” Toe die pa vort is, het sy en haar ma, Jo-Ann, sonder ŉ dak oor hul koppe gesit. Sy was in graad 10 en wou ŉ jaar van skool afvat totdat hulle op hul voete kon kom. Daarvan wou haar ma niks weet nie. Sy het as tuisteskepper vir ŉ vrou gewerk wat aangebied het sodat dié twee agter in hulle tuinwoonstel kon bly. “My ma wou nooit opgee nie. Sy het al ons meubels verkoop sodat ek graad 10 kon voltooi,” sê Sasha-Lee. “My ma is my rots en sonder haar sou niks moontlik gewees het nie.” Sy sou die vakansie saam met twee vriendinne Hartenbos toe gaan. Sasha-Lee gaan vanjaar aktuariële wetenskappe studeer. Sy sê sy het aktuariële wetenskappe gekies, juis omdat dit ‘n uitdagende beroep en studierigting is en sy graag ‘n mooi einde aan haar storie wil skryf. Sy wil graag ‘n inspirasie wees vir kinders wat deur moeilike omstandighede gaan en vir hulle wys alles is moontlik en dat jou omstandighede jou nie maak wie jy is nie. Sasha-Lee skerts dat slaap eintlik jou hoofbelangstelling is in matriek, maar dat sy ook lief is vir skryf en die lees van letterkunde. Sy vertel die terugslae en die seer wat sy oor die jare ondervind het, het haar na digkuns laat wend. Sy vind skryf terapeuties: “Ek kan menige male net skryf om die seer te verwerp. Ek vat seer herinneringe en skryf dit neer en laat dit rym. Ek verkies eerder om gedigte te lees en ek het nie ‘n spesifieke boek nie. Sy plaas graag van haar werk op Twitter. Haar lewensfilosofie is kort en kragtig: “Beskerm jou hart.” Sy dank die Hemelse Vader wat haar sterk gehou en bewaar het deur haar skoolloopbaan. Sy sê ook sy het ‘n goeie ondersteuningstelsel wat bestaan uit onderwysers, vriende en familie . Hulle het almal ‘n groot rol gespeel in haar akademiese sukses. Sasha-Lee het ook op die skool se beheerliggaam gedien en was vanaf graad 9 elke jaar op die graad-raad. In matriek was sy onderhoofdogter. Sy neem aan individuele- sowel as groeps-redenaars mee. Lees alle vorige berigte oor Sasha-Lee. Lees berigte oor ander toppresteerders hier.